En 18-årig mand blev slået ned og en 42-årig mand blev jagtet med en kniv.

En 42-årig familiefar så sent onsdag aften to unge mænd lave hærværk på biler, der stod parkeret i Slagelse, og råbte dem an. De skulle stoppe, men i stedet for at lytte til manden, udviklede det sig til, at en af de to hærværksmænd truede den 42-årige med en butterflykniv.

Det oplyser vagtchef fra Sydsjællands og Lolland-Falsters Politi Kent Edvardsen til TV 2.

- Manden gik ned ad Vestergade og påtalte hærværket, og så endte en af dem med at jagte ham ned ad gaden, siger han.

Kort tid efter et overfald

Truslen blev anmeldt, og politiet fandt frem til de to unge i Slagelse, som blev anholdt. Der var også løbet flere anmeldelser på kort tid ind om hærværk på bilerne, fordi et vidne blandt andet havde set de unge gå oven på og henover bilerne.

Da de unge mænd, 20 og 28 år gammel, blev anholdt, fandt politiet desuden en totenschlæger på en af dem, og det blev kædet sammen med en anden anmeldelse, der lige var løbet ind.

Her var en 18-årig mand blevet slået ned og overfaldet med en totenschlæger af to unge mænd. Han blev kørt til skadestuen blødende fra hovedet, men er ikke kommet slemt til skade.

Begge mænd er fra Slagelse og vil blive sigtet for trusler på livet, kvalificeret vold og hærværk.

Politiet oplyser endvidere, at begge de anholdte var tydeligt påvirkede, og i politibilen spyttede 28-årige flere gange i politiets køretøj, lige som han på et tidspunkt tog en bid af sædet foran sig.